29.8.2022
RO
Jurnalul Oficial al Uniunii Europene
C 326/7
Cerere de decizie preliminară introdusă de Fővárosi Törvényszék (Ungaria) la 12 mai 2022 – GE Infrastructure Hungary Holding Kft./Nemzeti Adó- és Vámhivatal Fellebbviteli Igazgatósága (Cauza C-318/22) (2022/C 326/10) Limba de procedură: maghiara Instanța de trimitere Fővárosi Törvényszék
Părțile din procedura principală Reclamantă: GE Infrastructure Hungary Holding Kft.
Pârâtă: Nemzeti Adó- és Vámhivatal Fellebbviteli Igazgatósága
Întrebările preliminare 1) Directiva 2009/133/CE a Consiliului din 19 octombrie 2009 privind regimul fiscal comun care se aplică fuziunilor, divizărilor, divizărilor parțiale, cesionării de active și schimburilor de acțiuni între societățile din state membre diferite și transferului sediului social al unei SE sau SCE între statele membre (1) (denumită în continuare „directiva”) trebuie interpretată în sensul că este compatibilă cu considerentul (2) al acesteia și cu articolul 1 litera (a) din aceasta o reglementare (ori o dispoziție) națională sau interpretarea și aplicarea în practică a reglementării (ori a dispoziției) respective, în temeiul căreia directiva nu se referă la reorganizările intrastatale, ci numai la reorganizările internaționale și transfrontaliere, dispozițiile directivei fiind transpuse prin a társasági adóról és osztalékadóról szóló 1996. évi LXXXI.
törvény [Legea nr.
LXXXI din 1996 privind impozitul pe profit și impozitul pe dividende, denumită în continuare „Legea privind impozitul pe profit”], astfel încât, cu toate că dreptul Uniunii nu reglementează în mod direct această chestiune, legiuitorul național a prevăzut la articolul 31 alineatul 1 litera a) din legea menționată că scopul său este de a transpune acte de drept al Uniunii, inclusiv directiva?
2) Articolul 8 alineatul (2) din directivă trebuie interpretat în sensul că este compatibilă cu această dispoziție o reglementare (ori o dispoziție) națională sau interpretarea și aplicarea în practică a reglementării (sau a dispoziției) respective, în temeiul căreia, în contextul unei divizări parțiale a unor întreprinderi rezidente în același stat membru, asociatul societății cedente este obligat să reducă valoarea nominală a participației sale în cadrul societății cedente (capitalul subscris al societății cedente) pentru a reduce în registrele sale contabile valoarea participației sale (a participațiilor sociale) în cadrul societății cedente, în condițiile în care autoritatea fiscală solicită această reducere a valorii contabile ca o condiție prealabilă pentru obținerea tratamentului fiscal prevăzut la articolul 8 alineatul (2) din directivă, inclusiv în situația în care divizarea parțială generează pierderi pentru asociatul societății cedente?
3) Articolul 8 alineatul (2) din directivă trebuie interpretat în sensul că este compatibilă cu această dispoziție o reglementare (ori o dispoziție) națională sau interpretarea și aplicarea în practică a reglementării (ori a dispoziției) respective, în temeiul căreia tratamentul fiscal în ceea ce privește impozitul pe profit prevăzut de norma respectivă nu este aplicabil unei divizări parțiale în cazul în care societatea cedentă în cauză este o societate comercială unipersonală, cu alte cuvinte în cazul în care, ca urmare a divizării parțiale, fondatorul societății cedente își păstrează neschimbată participația de 100 % în cadrul societății sau în cazul în care capitalul subscris al societății comerciale cedente rămâne neschimbat?
(1)
JO 2009, L 310, p. 34.
Cerere de decizie preliminară introdusă de Cour d'appel de Bruxelles (Belgia) la 20 mai 2022 – Ligue des droits humains ASBL, BA/Organe de contrôle de l’information policière (Cauza C-333/22) (2022/C 326/11) Limba de procedură: franceza Instanța de trimitere Cour d'appel de Bruxelles